text: 讀王照新志說秦檜功罪、不若謝迭山說尤詳明、迭山上劉丞相忠齋書曰、女真之破汴京也、劫二帝、據中原、土地人民、皆其有矣、粘罕、多智人也、知地廣人稠、未易心服、一讀馬伸秦檜議狀、為之動心變色、亟思一策處之、爾後南北戰者、六七年、女真之待二帝亦慘矣、宋之臣子、不敢置兩宮於度外也、今年遣使祈請、明年又遣使祈請、今年遣使問安、明年又遣使問安、一使死於前、一使繼於後、王倫一市井無賴、狎邪小人耳、謂梓宮可還、太后可歸、諸君子切齒怒罵、終則二事皆符其言、行人洪忠宣、拘留燕山、開門授徒、室燃敬其忠信誠愨、一日問之曰、天下何時可太平、忠宣曰、息兵養民、則太平、又曰、何如則可以息兵養民、忠宣讀。